פנינה נוה לוינסון

**פנינה נוה לוינסון** (כ"ד באדר ב׳ תרפ"א, 3 באפריל 1921 – י"א באב תשנ"ח, 3 באוגוסט 1998) ידועה גם בשם העט "**פנינה בת-שלה**". הייתה משוררת, סופרת, מתרגמת וחוקרת ישראלית ילידת גרמניה. עסקה בספרות עברית חדשה, ספרות ימי הביניים ומדעי היהדות. נחשבת לאחת החוקרות הראשונות שעסקו במעמד האישה ביהדות במסגרת מחקר אקדמי ותאולוגי באירופה. הרצתה באוניברסיטה העברית בירושלים ובאוניברסיטת היידלברג שם מונתה ב-1986 לפרופסור לשם כבוד.

## ביוגרפיה
פנינה נוה לוינסון נולדה כפאולה פס בברלין, גרמניה. בתם של מרדכי-אברהם פס ושפרה (סבינה) פפלנצגרבן, שניהם ממוצא פולני. בילדותה למדה בימי ראשון השכלה דתית מרגינה יונאס, האישה הראשונה בגרמניה ובעולם שהוסמכה לרבנות.

משפחת פס, שהייתה ציונית, החליטה לעזוב את גרמניה בשנת 1935, בעקבות עליית הנאצים לשלטון ולהגר לארץ ישראל. בארץ התיישבה המשפחה בתל אביב, שם למדה נוה בבית הספר התיכון גאולה. לאביה הייתה חנות טבק פס ברמת גן. ב-1939 עברה להתגורר וללמוד לירושלים.

נוה לוינסון כתבה בתחילה בגרמנית. בסוף שנות ה-40 תחילת שנות ה-50 פרסמה שירים וסיפורים בעברית בעידודם של מוריה אשר ברש, יצחק למדן ושמואל הלקין. 

נוה למדה לימודי יהדות וחינוך באוניברסיטה העברית בירושלים והייתה האישה הראשונה שקיבלה באוניברסיטה תואר דוקטור (1952) מהפקולטה ללימודי יהדות. בשנים שלאחר מכן, שיתפה פעולה עם מרטין בובר והפילוסוף ישעיהו ליבוביץ, ערכה ותרגמה את כתבי היד שלהם. בין 1961–1962 הייתה חוקרת באוניברסיטה העברית, עסקה בהוראה והרצאות על ספרות בקורסים שונים. חקרה בעיקר ספרות ימי הביניים וספרות מודרנית אך גם נשים ביהדות.

היא פרסמה מאמרים בכתבי-עת רבים: "הדים", "גליונות", "התקופה", "יד לקורא", "קשת", "פרוזדור", "תרביץ", "מאזנים" ובמוספים הספרותיים של "הארץ", "על המשמר", ו"למרחב".

נוה הייתה פעילה בחוג הירושלמי ליהדות מתקדמת, ושימשה כ"דרשנית". בשנת 1958, היא ושלום בן-חורין ייסדו את בית הכנסת הר-אל, בית הכנסת הליברלי הראשון בישראל, בירושלים.

הייתה חברת מערכת של האנציקלופדיה העברית בין השנים 1950 ל-1960.

בשנת 1962 פורסם ספרה "**על הספרות העברית החדשה**" בהוצאת פרנק ורלג.

בשנת 1967 רולף רנדטורף, פרופסור לתנ"ך בפקולטה לתאולוגיה באוניברסיטת היידלברג, הזמין אותה להיות פרופסור אורחת באוניברסיטה. שם פגשה את הרב נתן פיטר לוינסון , שכבר היה אז הרב הראשי של באדן. השניים נישאו ולאחר מכן הקימו מרכז משלהם למחקר יהודי ליברלי והיו מעורבים באופן פעיל גם בדיאלוג נוצרי-יהודי. תאולוגים פרוטסטנטים מתחילים למדו אצלה על הזרמים הדתיים השונים ביהדות כמו גם פרשנות רבנית, היסטוריה אינטלקטואלית, פילוסופיה יהודית ועוד, ובכך קיבלו פרספקטיבה חדשה על המימד היהודי של הברית החדשה.

היא שימשה מרצה אורחת באוניברסיטת היידלברג ובאוניברסיטה לחינוך של היידלברג, כ-20 שנהב-1986 הפכה לפרופסורית לשם כבוד.

### חיים אישיים
נוה נישאה לגרהרד וולפגנג בהם, ממנו התאלמנה ב-1951. לאחר מכן נישאה לזאב נוה, ממנו התגרשה. ב-1970 נישאה בגרמניה לרב נתן פיטר לוינסון שהיה רב (רפורמי) של קהילות דרום גרמניה ומרצה ליהדות בהיידלברג לו הייתה נשואה עד יום מותה. נולדו לה שני ילדים: מרים (מירי) גלוזמן-בהם (נולדה: 1946) ועודד נוה (נולד: 1953).

נפטרה בירושלים בי"א באב תשנ"ח, 3 באוגוסט 1998 ונטמנה בקיבוץ חולתה.

## פרסומיה
(הכותרות מובאות בשפת המקור; תרגום חופשי לעברית בסוגריים)

### ספרים נבחרים
* *Die neue hebräische Literatur*. Francke, Bern/München 1962 (הספרות העברית החדשה)
* *Du unser Vater. Jüdische Gebete für Christen*. Herder, Freiburg 1975 (אתה אבינו: תפילות יהודיות לנוצרים)
* *Einführung in die rabbinische Theologie*. Wissenschaftliche Buchgesellschaft, Darmstadt 1982 (מבוא לתיאולוגיה הרבנית), ISBN 978-3534085583
* *Was wurde aus Saras Töchtern? Frauen im Judentum*. Gütersloh 1989 (מה עלה בגורלן של בנות שרה? נשים ביהדות) ISBN 978-3-579-00495-2
* *Einblicke in das Judentum*. Bonifatius, Paderborn 1991 (מבט אל תוך היהדות), ISBN 978-3870886707
* *Eva und ihre Schwestern. Perspektiven einer jüdisch-feministischen Theologie*. Gütersloh 1992 (חוה ואחיותיה: פרספקטיבות לתיאולוגיה יהודית פמיניסטית), ISBN 978-3579005355
* *Esther erhebt ihre Stimme. Jüdische Frauen beten*. Gütersloh 1993 (אסתר מרימה את קולה: תפילות של נשים יהודיות) ISBN 9783579005386
* (עם נתן פיטר לוינסון) *Die Responsen als Spiegel der jüdischen Geschichte*. Mohr Siebeck, Tübingen 1996 (ספרות השו"ת כמראה להיסטוריה היהודית), ISBN 978-3161466403

### מאמרים נבחרים

#### בעברית

*“מעשה שבואל ונעמה” ליעקב פראנסיש. *תרביץ*, כרך 24 (1954–1955), עמ' 83–101; 231–207
* “חיקוי ומקור ב'שיר ידידות' לאפרים לוצאטו”. *תרביץ*, כרך 24 (1955), עמ' 323–336
* “מחברות עמנואל בלבוש חדש”. *תרביץ*, כרך 29 (1959), עמ' 99–111
* “יוסף הירושלמי: משורר־חצר במאה הי״ג”. *מולד*, כרך ב (1969), עמ' 237–241

#### בגרמנית
* Navè-Levinson, Pnina. “Women and Judaism” (1981) (נשים ויהדות)

* Navè-Levinson, Pnina. “Die Ordination von Frauen als Rabbiner”. *Zeitschrift für Religions- und Geistesgeschichte*, כרך 38 (1986), עמ' 289–310 (הסמכת נשים לרבנות)

* Navè-Levinson, Pnina. “Women and Sexuality: Traditions and Progress”. בתוך: Jeanne Becher (עורכת), *Women, Religion and Sexuality*. Philadelphia: Trinity Press International, 1990 (נשים ומיניות: מסורת ושינוי)
* Navè-Levinson, Pnina. “Einführung in die jüdische Schriftauslegung”. *Bibel und Kirche*, 1996, עמ' 54–62 (מבוא לפרשנות היהודית)

## תרגומיה
נוה תרגמה מאיטלקית, צרפתית וספרדית לעברית. תרגומיה זכו לתשבחות רבות. המתרגם גאיו שילוני ציין כי "הברדלס" הוא אחד הספרים הקשים לתרגום מאיטלקית, וכן שיבח את הדיוק בתרגום הסונטות של מיכאלאנג'לו "תוך שמירה קפדנית על רוח השיר ועל צלילו". יעקב אבן חן שיבח אף הוא את תרגומיה מספרדית לעברית של שיריו של שגריר ונצואלה בישראל ויסנטה חרואסי. היא תרגמה שירים עבור כתבי עת, כגון שיריה של גבריאלה מיסטרל, שיריהם של סלווטורה קווזימודו. דינו קמפאנה , ג'וזפה אונגארטי  ועוד.
* לזכר לודביג יונס, מאת היינץ פוליצר, פ. פרוינד, 1943
* ג׳יג׳י, קולט, מסדה, 1951
* תרומת היהודים לתרבות העולם, מאת בצלאל (ססיל) רות, ניומן, תשכ"א
* הברדלס, ג׳וזפה תומאזי די למפדוזה, עם עובד, תשכ"א 1961
* שירים, ויסנטה חרואסי, המכון המרכזי ליחסי תרבות ישראל-אמריקה האיברית, ספרד ופורטוגל, תשכ"ג 1963
* אנציקלופדיה לספרות כללית, ערוכה בידי יוסף ת. שיפלי, מסדה, 1963
* שירים ורישומים, מיכאל-אנג׳לו בואונרוטי, עקד, תשכ"ד
* היהדות והמדע זאב משה פלאוט, פרוזדור, תשכ"ה 1964
* שירה גיילית חדשה: ארבעה משוררים, מבחר ומבוא: דאהי או הוויינה , עם הספר, 1966
* מבחר יצירות, חואנה דה איברבורו, עם הספר, 1966
* לקט כתבים, יהודה אריה ממודינא, מוסד ביאליק, ספרית דורות, תשכ"ח 1968
* אלגיות דואינו, ר.מ. רילקה, עקד, תשכ"ח 1968
* כל שירי יעקב פראנסיש, מוסד ביאליק, תשכ"ט 1969

## פרסים
* 1961 – פרס ורבורג של האוניברסיטה העברית בירושלים
* 1964 – פרס ליאו בק עבור מחקר על הספרות העברית החדשה מתקופת ימי הביניים ועד ימינו.

## קישורים חיצוניים

* פנינה בת שלה: מיכאלאנג'לו המשורר, קשת, שנה שנייה, חוב' ג' (אביב 1960)
* 

## הערות שוליים

קטגוריה:ישראלים ילידי גרמניה
קטגוריה:ישראליות ילידות גרמניה
קטגוריה:אנשי העלייה החמישית
קטגוריה:בוגרי האוניברסיטה העברית בירושלים
קטגוריה:בוגרות האוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:בעלות תואר דוקטור מהאוניברסיטה העברית בירושלים
קטגוריה:סגל אוניברסיטת היידלברג
קטגוריה:ירושלים: אישים
קטגוריה:אישים הקבורים בקיבוצים
קטגוריה:אישים הקבורים בחולתה
קטגוריה:ישראלים שנולדו ב-1921
קטגוריה:ישראליות שנולדו ב-1921
קטגוריה:ישראלים שנפטרו ב-1998
קטגוריה:ישראליות שנפטרו ב-1998